Montpellier se twee Bokke uit reeks teen EngelandFrans Steyn – uit die Engelse reeks. (Foto Twitter #Montpellier) Frans Steyn en Bismarck du Plessis is aan die Springbokgroep vir die drie toetse teen Engeland onttrek. Hulle sou albei eers hierdie week by die Springbokke aansluit en die Bokafrigter Rassie Erasmus het daarom besluit om hulle nie vir Saterdag se eerste toets op Ellispark te kies nie. Hy het gevoel dit sou onregverdig teenoor die ander spelers wees wat reeds verlede week saamgeoefen het. Steyn en Du Plessis, albei van Montpellier, het egter albei beserings in Saterdag se eindstryd van die Franse Top14-liga teen Castres opgedoen. Erasmus het Maandag gesê dat die twee ervare Bokke by die span sou aansluit nadat hulle mediese toetse in Frankryk ondergaan het. Die plan was om albei in die tweede toets in te span. Albei het verdere spesialismenings oor die beserings ingewin, maar die nuus was nie bemoedigend nie. SA Rugby het dus Woensdag bekend gemaak dat die twee eerder vir die reeks aan die span onttrek moet word. Geen plaasvervangers vir die groep is in hul plekke aangewys nie. Daar is nog drie hakers in die groep ‒ Bongi Mbonambi, Akker van der Merwe en Chiliboy Ralepelle ‒ en twee binnesenters, Damian de Allende en André Esterhuizen, wat hulle plekke kan volstaan.